**ΣΗΜΕΙΑ ΣΤΙΞΗΣ**

Τα σημεία στίξης είναι μια προσπάθεια να αποδώσουμε γραπτά τον επιτονισμό μας, όταν μιλάμε. Δείχνουν το σημείο που παίρνουμε ανάσα, το ερωτηματικό ύφος, τις διακυμάνσεις στη φωνή που δημιουργούν οι συναισθηματικές εντάσεις (πχ θαυμασμός, ειρωνεία κτλ)

Ο σχολιασμός των σημείων στίξης αποτελεί συχνή ερώτηση στις πανελλαδικές εξετάσεις. Η ερώτηση μπορεί να ζητά σχολιασμό συγκεκριμένου είδους σημείων στίξης («Για ποιο λόγο ο συγγραφέας χρησιμοποιεί το θαυμαστικό στην τέταρτη παράγραφο;») είτε τα σημεία στίξης να είναι μέρος μιας γενικότερης ερώτησης περί κειμενικών δεικτών.

**Είναι γενικά πολύ σημαντικό σημειολογικό σύστημα, αλλά έχουν ακόμα μεγαλύτερη σημασία στην ποίηση. Εκεί η χρήση τους πολλές φορές δεν υπακούει τους κανόνες, δημιουργεί αναγνωστικές εκπλήξεις. Τα σημεία στίξης στην ποίηση είναι φορείς σημασίας.**

Παράδειγμα 1

Ας θυμηθούμε την 3η στροφή από την «Άρνηση» του Σεφέρη, τη θέση της άνω τελείας στον 3ο στίχο και αμέσως μετά του θαυμαστικού:

Mε τί καρδιά, με τί πνοή,
τι πόθους και τί πάθος,
πήραμε τη ζωή μας· λάθος!
κι αλλάξαμε ζωή.

Παράδειγμα 2

Ας προσέξουμε την παντελή έλλειψη σημείων στίξης στη στροφή από το ποίημα «Δύσκολη Κυριακή» του Μίλτου Σαχτούρη

Σπασμένα φλυτζάνια στὰ χαλιὰ

πορφυρὰ λουλούδια τὰ μάγουλα τῆς μάντισσας

ὅταν ἀνασηκώνει τῆς μοίρας τὸ φουστάνι

κάτι θὰ φυτρώσει ἀπ᾿ αὐτὴ τὴ χαρά

ἕνα νέο δέντρο χωρὶς ἀνθοὺς

ἢ ἕνα ἁγνὸ νέο βλέφαρο

ἢ ἕνας λατρεμένος λόγος

ποῦ νὰ μὴ φίλησε στὸ στόμα τὴ λησμονιά

Τα σημεία στίξης χωρίζονται σε δυο κατηγορίες

Τα **συντακτικά** και τα  **σχολιαστικά.**

Τα κυριότερα συντακτικά είναι:

**Τελεία**

* Δηλώνει το **τέλος μιας περιόδου λόγου**
* Χρησιμοποιείται στην **σύντμηση λέξεων (**o κ. Γιάννης αντί ο κύριος Γιάννης)
* Στα **αρκτικόλεξα** μετά από κάθε αρχικό γράμμα των λέξεων που τα αποτελούν (π.χ. Ο.Τ.Ε.). **Προσοχή:** πολλές φορές στα αρκτικόλεξα δεν βάζουμε τελειες
* Χωρίζει τον τίτλο από τον υπότιτλο ενός κειμένου: Το γέλιο. Μια ευλογία για τον ανθρώπο

**Άνω τελεία**

* Χρησιμοποιείται στο τέλος **ημιπεριόδου**
* **«**Χαλαρώνει» τη συνέχεια του λόγου για διάστημα μεγαλύτερο του κόμματος και μιρότερο της τελείας
* **«**Χωρίζει» δυο προτάσεις ή ημιπεριόδους με στενή νοηματική σχέση (πχ Τον είδε να να υπογράφει την αίτηση διαζυγίου**· ένα δάκρυ κύλησε από τα μάτια της)**
* Καμιά φορά δείχνει ισχυρή αντίθεση ανάμεσα σε δυο ημιπεριόδους (Π.χ. ο στίχος για την Κρήτη: «δεν ήταν νησί**· ήταν θεριό που κοίτουνταν στη θάλασσα»)**

**Σημείωση: μεταφορικές χρήσεις των λέξεων τελεία και άνω τελεία.**

1. «Βάλε μια τελεία, παιδάκι μου, να πάρεις μια ανάσα’ (για κάποιον που μιλάει γρήγορα και χωρίς διακοπή)

«Είμαι αποφασισμένη απόψε να βάλω τελεία σ’ αυτήν την σχέση» (να τελειώσω την σχέση, να την διακόψω)

1. «Άνω τελεία. Τα υπόλοιπα θα τα πούμε αύριο» (η συζήτηση δεν έχει ολοκληρωθεί αλλά δεν υπάρχει χρόνος τώρα, γι’ αυτό θα συνεχιστεί την επόμενη)

**Άνω και κάτω τελεία**

* Εισάγει φράση που είπε κάποιος, ένα παράθεμα, ένα στίχο, μια παροιμία (Π.χ. Δίκιο έχει ο λαός μας όταν λέει: «μικρή βοήθεια, μεγάλη σωτηρία») **Προσοχή: αυτό που ακολουθεί την άνω κάτω τελεία σ’ αυτή την περιπτωση μπαίνει εντός εισαγωγικών**
* Μπαίνει ανάμεσα σε δυο προτάσεις που η δεύτερη αποτελεί συνέπεια ή επεξήγηση της πρώτης για να δώσει έμφαση (πχ Δεν εργάστηκε ποτέ σοβαρά και να τώρα: δεν είδε προκοπή στη ζωή του
* Όταν χρειάζεται να απαριθμήσουμε πράγματα ή τα μέρη ενός συνόλου (Π.χ. Η βιβλιοθήκη του είναι πολύ πλούσια: λογοτεχνικά βιβλία, επιστημονικά συγγράμματα ως και αρχαία χειρόγραφα περιλαμβάνει.

**Κόμμα**

* Δηλώνει μικρή παύση ανάμεσα σε λέξεις ή προτάσεις
* Μπαίνει όταν απαριθμούμε πράγματα αμέσως μετά το κάθε ένα από αυτά (ασύνδετο), πχ. ήρθε ο Γιάννης, ο Κώστας, ο Δημήτρης και ο Φοίβος
* Επίθετα που αναφέρονται στο ίδιο ουσιαστικό (πχ ήταν καλός, ευγενικός, έξυπνος και καλλιεργημένος άνθρωπος)
* Χωρίζει συνήθως την κύρια από την δευτερεύουσα επιρρηματική ( Δεν θα έρθω απόψε, επειδή είμαι άρρωστος)
* Χωρίζει την επεξήγηση και την παράθεση από τα ουσιαστικά στα οποία αναφέρονται (πχ. Θα έρθουν οι Γιαννόπουλοι, ο Κώστας και η Μαρία)
* Μπαίνει μετά την κλητική προσφώνηση (Βούλα, θέλεις καφέ;)

**Παύλα**

1. **Η παύλα-ενωτικό**
* Η παύλα χρησιμοποιείται για να δηλώσει
* Αλλαγή προσώπου σε διάλογο (πχ. -είναι ώρα να φύγω

 -μείνε λίγο, νωρίς είναι ακόμα)

* Ενώνει στοιχεία (πχ. Σήμερα πνέουν ισχυροί βόρειοι-βορειοδυτικοί άνεμοι, ονομάζομαι Κατερίνα-Ειρήνη Δασκαλοπούλου)
* Δηλώνει διάστημα χώρου ή χρόνου που ορίζεται από δύο άκρα (πχ Η καμπύλη εσόδων ήταν ανοδική για το διάστημα Φεβρουαρίου- Ιουνίου)
1. **Η μονή παύλα**
* Δίνει έμφαση σε ένα σχόλιο, συχνά σε ερωτηματική μορφή (Μετάνοιωνε -τι σημασία είχε πια;)
* Για να προσθέσει μια εξήγηση ή ένα συμπέρασμα στο τέλος περιόδου (κυνήγησε λυσσαλέα τους στόχους τους- λεφτά και δύναμη)

**Σημείωση: υπάρχει η έκφραση «Τελεία και παύλα» που δηλώνει το οριστικό τέλος, την έλλειψη διάθεσης για περαιτέρω συζήτηση. (πχ. Δεν θα το ξαναπώ. Τελεία και παύλα)**

**Διπλή παύλα**

* Μοιάζει με την παρένθεση αλλά είναι λιγότερο δυνατή, περισσότερο ενταγμένη στην πρόταση που την περιλαμβάνει
* Επεξηγεί ή συμπληρώνει το νόημα μιας φράσης

**Παράδειγμα:**  τον είδε -δυνατό και όμορφο σαν αρχαίο θεό- να διασχίζει την λεωφόρο

**Παρένθεση**

* Μοιάζει με την διπλή παύλα αλλά η φράση ή τα στοιχεία που φιλοξενούνται μέσα στην παύλα και εξηγούν πράγματα που λέγονται στην πρόταση δεν έχουν οργανική σχέση με την σύνταξη της πρότασης, θα μπορούσαν να παραλειφθούν ή να αποτελέσουν μια ξεχωριστή πρόταση. Τα εν παρενθέσει επεξηγούν, δίνουν παραδείγματα ή ορίζουν όρους της πρότασης.

**Π.χ. Όλα τα οξέα (θεικό, χλωρικό κτλ) παρουσιάζουν κάποιες κοινές ιδιότητες**

**Σημείωση:** προσοχή στην χρήση της παρένθεσης από ποιητές όπως ο Καβάφης και ο Αναγνωστάκης: μέσα σε παρενθέσεις βάζουν τα σημαντικότερα του ποιήματος. Ας δούμε πόσο έμπλεη νοήματος είναι η παρένθεση στο τέλος των περίφημων «Θερμοπυλών» του Καβάφη

Και περισσότερη τιμή τούς πρέπει
**όταν προβλέπουν (και πολλοί προβλέπουν)**
πως ο Εφιάλτης θα φανεί στο τέλος,
κ’ οι Μήδοι επί τέλους θα διαβούνε.

**Τα κυριότερα σχολιαστικά είναι:**

**Θαυμαστικό**

* Χρησιμοποιείται για να δηλώσει **έντονα συναισθήματα** (έκπληξη, θαυμασμό, ειρωνεία, χαρά κτλ)
* Μετά από επιφωνηματικές φράσεις (Ω, τον άθλιο/ Πω,πω!)
* Μέσα σε παρένθεση εντός ή στο τέλος μιας πρότασης δείχνει αμφισβήτηση ή έκπληξη Π.χ. Ο πρόεδρος εκλέχθηκε δια βοής (!) (εκπλήττομαι με ή/και αμφισβητώ τον συγκεκριμένο τρόπο εκλογής)

**Αποσιωπητικά**

* Μπαίνουν στο τέλος φράσεων για να δείξουν ότι δεν εχουν ειπωθεί όλα (Μη φύγεις... είπε. /προφανώς αυτός που λέει μη φύγεις, θα ήθελε να προσθέσει, σε παρακαλώ, σ’ έχω ανάγκη, σ΄αγαπώ... Στην μη λεκτική επικοινωνία τα συναισθήματα δηλώνονται από την μιμόγλωσσα-εκφράσεις του προσώπου- ή τη γλώσσα του σώματος, τους επιτονισμούς, τα βλέμματα. Όλ’ αυτά εδώ κλείστηκαν στα αποσιωπητικά)
* Η αποσιώπηση μπορεί να δείχνει αμηχανία, μετάνοια, ντροπή,απειλή, περιφρόνηση κτλ
* Όταν βάζουμε αποσιωπητικά ανάμεσα σε ένα όνομα και το άρθρο του δείχνουμε ειρωνεία και αμφισβήτηση (Ο ...ωραίος της παρέας/ δεν αποδέχομαι τον χαρακτηρισμό, αμφισβητώ, ειρωνεύομαι)
* Καμιά φορά αποσιωπητικά βάζουμε στη θέση του «κτλ» (Αγόρασα ένα σωρό πράγματα από το βιβλιοπωλείο -γομολάστιχες, ξύστρες, μαρκαδόρους, χρωματιστές κόλλες...)

**Εισαγωγικά**

* Δείχνουν ότι μεταφέρονται αυτούσια τα λόγια ενός προσώπου
* Ή απόσπασμα ενός έργου (παράθεμα) είτε μια γνωστή φράση (πχ παροιμία)
* Όταν μια λέξη είναι νεολογισμός ή ο συγγραφέας του κειμένου την χρησιμοποιεί μεταφορικά ή της δίνει μια άλλη σημασία
* Για να δείξουμε ότι αμφισβητούμε αυτό που περιέχεται στα εισαγωγικά (Ο «ελευθερωτής» της πόλης μας /προφανώς δεν τον θεωρούμε ελευθερωτή, το αμφισβητουμε)
* Εντός εισαγωγικών βάζουμε τίτλους βιβλίων, διηγημάτων, ποιημάτων, εφημερίδων, περιοδικών κτλ (στο χειρόγραφο γιατί στο έντυπο χρησιμοποιούμε πιο πολύπλοκους κώδικες για την βιβλιογραφική παραπομπή)

**Ερωτηματικό**

* Μπαίνει στο τέλος ευθείας ερώτησης για να αποδοθεί η ερωτηματική χροια της φωνής, να διαβαστεί ως ερώτηση
* Στο τέλος μιας προστακτικής φράσης για να την κάνει πιο ευγενική
* Μέσα σε παρένθεση για να δηλώσει αμφισβήτηση ή αμφιβολία, κάποτε επικριτική διάθεση Πχ.Ο «Ρήσος» του Ευριπίδη (;) / δηλαδή δεν είμαστε σίγουροι ότι ο Ευριπίδης είναι πράγματι ο συγγραφέας του «Ρήσου».